Nariadenie Komisie (ES) č. 732/2001
z 11. apríla 2001,
ktorým sa mení a dopĺňa nariadenie (ES) č. 1498/1999 stanovujúce pravidlá pre vykonávanie nariadenia Rady (EHS) č. 804/68, pokiaľ ide o komunikácie medzi členskými štátmi a Komisiou v sektore mlieka a mliečnych výrobkov
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1255/1999 zo 17. mája 1999 o spoločnej organizácii trhu s mliekom a mliečnymi výrobkami [1], naposledy zmenené a doplnené nariadením (ES) č. 1670/2000 [2], a najmä na článok 40,
Keďže:
(1) Nariadenie Komisie (ES) č. 1498/1999 [3], naposledy zmenené a doplnené nariadením (ES) č. 1535/2000 [4], ustanovuje, medziiným, zasielanie údajov týkajúcich sa množstiev výrobkov, pre ktoré sa vystavujú dovozné povolenia podľa rôznych dovozných opatrení.
(2) Malo by sa tiež prijať ustanovenie pre zasielanie takých údajov, ktoré sa týkajú povolení vystavených pre dovozy podľa nariadenia Komisie (ES) č. 2414/98 z 9. novembra 1998, ktoré stanovuje podrobné pravidlá pre uplatňovanie opatrení uplatniteľných pre dovozy mliečnych výrobkov pochádzajúcich zo štátov Afriky, Karibiku a Tichomoria (AKT štáty) a zrušujúce nariadenie (EHS) č. 1150/90 [5] a pre dovozy z krajín západného Balkánu podľa nariadenia Rady (ES) č. 2007/2000 z 18. septembra 2000, ktoré zavádza výnimočné obchodné opatrenia pre krajiny a teritóriá zúčastňujúce sa na procese stabilizácie a asociácie Európskej únie alebo s ním súvisiace, ktorým sa mení a dopĺňa nariadenie (ES) č. 2820/98 a zrušujú sa nariadenia (ES) č. 1763/1999 a (ES) č. 6/2000 [6], naposledy zmenené a doplnené nariadením (ES) č. 2563/2000 [7].
(3) Primerane k tomu by sa preto malo zmeniť a doplniť nariadenie (ES) č. 1498/1999.
(4) Opatrenia ustanovené v tomto nariadení sú v súlade so stanoviskom Riadiaceho výboru pre mlieko a mliečne výrobky,
PRIJALA TOTO NARIADENIE:
Článok 1
Nariadenie (ES) č. 1498/1999 sa mení a dopĺňa takto:
a) V prvom odseku článku 7 sa pridajú tieto body 6 a 7:
"6. najneskôr 10. deň každého mesiaca za predchádzajúci mesiac, množstvá výrobkov zahrnuté do dovozných povolení vystavených podľa nariadenia Komisie (ES) č. 2414/98 [8], rozpísaných podľa kódu kombinovanej nomenklatúry (KN) a podľa kódu o krajine pôvodu (počítačový kód IDES 6);
7. najneskôr 10. deň každého mesiaca za predchádzajúci mesiac, množstvá výrobkov zahrnuté do dovozných povolení vystavených podľa nariadenia Rady (ES) č. 2007/2000 [9], rozpísaných podľa kódu kombinovanej nomenklatúry (KN) a podľa kódu o krajine pôvodu (počítačový kód IDES 6)."
b) Vloží sa tento článok 7a:
"Článok 7a
Členské štáty zašlú Komisii do 31. mája 2001 údaje uvedené v bodoch 6 a 7 prvého odseku článku 7, rozpísané podľa mesiacov, za január, február a marec 2001."
Článok 2
Toto nariadenie nadobúda účinnosť 1. mája 2001.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 11. apríla 2001